**Metodika udeľovania záštit ministra dopravy Slovenskej Republiky   
a Ministerstva dopravy Slovenskej republiky**

Záštita ministra dopravy Slovenskej republiky je čestná pocta, z ktorej nevyplýva nárok na finančné ani iné hmotné pôžitky, ak kompetentný orgán nerozhodne inak. Minister dopravy Slovenskej republiky môže poskytnúť záštitu nad obzvlášť dôležitými či verejne prospešnými odbornými, vedeckými, informačnými a inými celoštátnymi i lokálnymi podujatiami ktoré zasluhujú všeobecnú pozornosť nielen na území Slovenskej republiky ale aj pri jej prezentácii v zahraničí.

Záštita Ministerstva dopravy Slovenskej republiky (ďalej len „ministerstvo“) je uznanie vysokej kvality. Udeľuje sa výhradne v súlade s politikou ministerstva. Záštita sa spravidla neudeľuje zábavno-spoločenským podujatiam.

O udelení úrovne záštity rozhoduje minister dopravy Slovenskej republiky, ktorý má zároveň právo udelenú záštitu nad podujatím odobrať.

Platnosť samotnej záštity zaniká skončením podujatia ktorému bola udelená. V prípade dlhotrvajúcich projektov ktorých trvanie presahuje 12 mesiacov, je potrebné opätovne požiadať o udelenie záštity ministra dopravy Slovenskej republiky.

Záštita nie je spojená s finančnou podporou zo strany ministerstva.

**Podmienky udelenia záštity**:

* Záštita sa zvyčajne udeľuje podujatiam s minimálne trojročnou súvislou činnosťou – organizovanie minimálne druhého ročníka podujatia.
* Žiadosť o záštitu je potrebné predložiť ministerstvu **najskôr 3 mesiace** a najneskôr 30 dní pred konaním podujatia.
* Je vhodné doplniť žiadosť o záštitu materiálmi z predchádzajúcich ročníkov podujatia (tlačové materiály, fotodokumentácia).
* O udelenie záštity môže požiadať fyzická osoba alebo právnická osoba, ktorá je

usporiadateľom podujatia a zodpovedá za jeho prípravu a realizáciu počas celej doby trvania.

* V žiadosti je nutné uviesť nasledovné:
  + Názov podujatia,
  + Termín – miesto začatia (otvorenia podujatia), dĺžka jeho trvania,
  + Predbežný program podujatia,
  + Kontaktné údaje – emailová adresa a mobilný telefón na usporiadateľa, prípadne osobu, ktorá vie zodpovedať dodatočné otázky ministerstva.

Zároveň je potrebné uviesť, či bola podujatiu udelená záštita inými ústavnými činiteľmi, alebo inými predstaviteľmi politického, verejného alebo kultúrneho života.

* Obsahom žiadosti o záštitu by mala byť aj stručná charakteristika podujatia s uvedením cieľovej skupiny a odôvodnenie významu jeho organizovania.
* Ak v žiadosti organizátor žiada o aj o finančnú participáciu ministerstva, je nutné uviesť návrh výšky finančného príspevku a taktiež konkrétny popis využitia týchto prostriedkov.
* Žiadosť o záštitu je nutné adresovať na:

Ministerstvo dopravy Slovenskej republiky

Kancelária ministra dopravy SR

Námestie slobody 6

810 05 Bratislava

* Výsledok posúdenia žiadosti bude oznámený žiadateľovi oficiálne listom na adresu uvedenú v žiadosti.
* Po schválení žiadosti o záštitu sa vyžaduje, aby usporiadateľ pre reprezentačné a propagačné účely umiestnil logo Ministerstva dopravy Slovenskej republiky v zodpovedajúcej veľkosti a na zodpovedajúcom mieste. \* Použitie, umiestnenie a využitie loga ministerstva na propagačné a reprezentačné účely sa musí riadiť pravidlami Dizajn manuálu logotypu štátnej správy SR.